Den nordjyske politiker var ikke enig i dommen. Nu vil han tage den til Højesteret.

Et Twitter-opslag koster dyrt for den nordjyske politiker Erik Høgh-Sørensen (UP). I juli 2020, hvor han var medlem af DF, delte han et tweet med billeder og identitet på en gerningsmand til en voldssag. Tirsdag har Landsretten dømt ham skyldig i overtrædelse af straffelovens paragraf 264, der handler om uberettiget videregivelse af oplysninger eller billeder om en andens private forhold. - Det er simpelthen grov krænkelse af højeste kaliber. Nu bliver jeg dømt, bare fordi jeg deltager i den offentlige debat, udtaler Erik Høgh-Sørensen. Erik Høgh-Sørensen blev i september sidste år tiltalt og indbragt for byretten i Hjørring som følge af Twitter-opslaget. Her blev han idømt en bøde på 7.500 kroner. Den afgørelse var den nu ekskluderede DF'er ikke enig i. Erik Høgh-Sørensen kaldte dommen forkastelig og ankede til Vestre Landsret. Men lige lidt hjalp det. Tirsdag blev han endnu en gang dømt skyldig og idømt en bøde på 7.500 kroner. - Jeg vil simpelthen ikke have en plet på min straffeattest for at ytre mig i offentligheden. Det er min ret, fortæller han. Erik Høgh-Sørensen vil nu prøve sagen i Højesteret.